Борис Младенов-Young
Обичам вечер под небето южно…

chitanka.info

Обичам вечер под небето южно,

щом се разгъне звездният килим,

да седнем на открито и задружно

на красотата да се насладим.

Тъй тихо е навън и тъй приятно

в сърцето на тоз милионен град

и колкото да е невероятно,

щурчета свирят в тъмното по хлад!

Лудуват внуците, не знаят мира,

а зетът прави вкусно барбекю

с пържоли, с бъргери от кенгуру…

И ледената австралийска бира

сама се влива в сухите гърла…

Че даже месецът ни завидя!

Сидни, Австралия — 2015 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.